Violoniştii Liviu Prunaru, cu vioara Stradivarius "Pachoud", şi Gabriel Croitoru, cu Guarneri del Gesů "Catedrala", demarează, începând din 3 iunie, Turneul Naţional "Duelul viorilor", pe scene din România şi Republica Moldova.
Cei doi violonişti se întâlnesc într-un incitant duel muzical care va avea loc pe 3 iunie la Sala Pro Arte din Deva, pe 4 iunie la Sala Thalia din Sibiu, 5 iunie - Palatul Culturii din Bistriţa, 7 iunie - Sala Filarmonicii din Botoşani, 8 iunie - Sala cu Orgă din Chişinău, 11 iunie - Palatul Culturii din Iaşi şi 12 iunie - Teatrul Naţional din Caracal.
"Aceeaşi întrebare de peste un deceniu: Stradivarius sau Guarneri? Întrebare cu răspuns cunoscut, pentru că există un singur câştigător în fiecare an - publicul din oraşele în care ajunge Turneul Naţional 'Duelul viorilor', anul acesta la cea de-a 12-a ediţie", se arată în comunicat.
În prima parte a concertului, cei doi violonişti vor prezenta publicului alternativ cele două opere de artă - viorile pe care cântă. În cea de a doua parte, cei doi artişti vor fi prezenţi pe scenă concomitent, spectatorii putând să savureze îmbinarea spectaculoasă a sunetelor celor două viori acompaniate de pian.
Liviu Prunaru - timp de 18 ani concertmaestrul orchestrei Concertgebouw Amsterdam şi Gabriel Croitoru - profesor universitar la Universitatea Naţională de Muzică din Bucureşti, solist concertist al Filarmonicilor din Cluj-Napoca şi Ploieşti vor prezenta un program ce va conţine piese de largă popularitate din literatura pentru vioară, printre care şi Concertul pentru două viori în re minor de Bach, opus celebru în care cele două viori pot fi ascultate simultan.
Programul muzical pe care-l va prezenta Gabriel Croitoru pe vioara Guarneri del Gesu "Catedrala" este: Fritz Kreisler - Recitativ şi Scherzo, în re minor, op. 6; Fritz Kreisler - Tambourin Chinois, în si bemol major, op. 3; Fritz Kreisler / Serghei Rachmaninov - Preghiera; Fritz Kreisler / Ede Poldini - Poupée valsante
Programul muzical al violonistului Liviu Prunaru pe vioara Stradivarius "Pachoud" este: George Enescu - Lăutarul din Suita Impresii din copilărie, op. 28; Henri Vieuxtemps - Regrets din 3 Feuilles d'album, op. 40; Antonio Bazzini - Calabrese, op. 34, nr. 6.
Cei doi violonişti vor prezenta în duet J.S. Bach - Dublu concert pentru două viori în re minor, BWV 1043; J. Halvorsen - Capriciu de concert pe teme norvegiene, în sol major, op.19.